ZELENA LJUBAV
Kako je biti zaljubljen? Kako je biti u vezi? Kakav je osjećaj doživjeti prvi poljubac? Ne znam, a možda i ne saznam. Iako sam već u prvom razredu srednje, još ni jednom nisam bila u vezi. Vjerojatno sam si sama kriva, vjerojatno mi nešto nedostaje. Dečkima se ne sviđam, radije gledaju ostale djevojke iz škole, pogotovo moju sestru Anu. Ona je jedna od najljepših cura u školi, svi dečki sline za njom. Izgleda da je ona naslijedila ljepotu i šarm. S druge strane, ja, Melisa, živim u sjeni svoje starije sestre, a ljudi me vide samo kad im nešto treba. Nisam baš druželjubiva, možda to i je problem što još nisam bila u vezi. 
[bookmark: _GoBack]Na satu matematike ravnatelj je doveo novog učenika Marka i tražio da mu netko od nas pokaže školu. Od svih cura koje su podigle ruku prozove baš onu koja ju nije podigla – mene. Iako prvo nisam htjela ići, nije bilo loše. Marko je pozorno slušao sve što sam rekla i nije me prekidao. Po prvi put u životu počela sam brinuti za ono što ću reći ili kako izgledam. Čak sam i osjećala neke male leptiriće u trbuhu. Zar je takav osjećaj biti zaljubljen? Vratila sam se na sat, a Marko je išao za mnom. Sjeo je na praznu klupu u zadnjem redu, u klupu pored moje. Nije se baš snalazio na satu, nije gotovo ništa znao kad ga je učitelj prozvao. Dodao mi je papirić, već sam ga mislila proslijediti dalje, ali sam vidjela da piše moje ime. Milijun pitanja jurilo mi je glavom. Što želi? Zar želi izaći sa mnom? Sviđam li mu se? Nisam znala želim li saznati odgovore na svoja pitanja, ali on je čekao moj odgovor pa sam pogledala što je napisao. Pisalo je: Hoćeš li mi davati instrukcije? Rekla sam mu da hoću. 
Nakon nastave pomagala sam mu s matematikom u knjižnici. Kad smo ostali sami u knjižnici, Marko me pitao želim li s njim na sok. Je li moguće da me pozvao van? Ne pokazujući posebno uzbuđenje ni oduševljenje, prihvatila sam poziv. Šutke smo otišli u obližnji kafić. Leptirići u mom trbuhu bili su sve intenzivniji. Na početku smo oboje šutjeli, ali na kraju mogu reći da smo se čak i nabrbljali. Našli smo se tako nekoliko puta, a meni je svaki susret s njim bio bolji od prethodnog. 
Ali, u školi se nije ponašao kao kad smo bili sami. Danas sam otkrila i zašto. Marko je bio s mojom sestrom, držali su se za ruke i poljubili se. On je bio sa mnom samo da se približi Ani. Kao i uvijek, ja sam Anina sjena, a ljubavi što se tiče, nije to za mene. 
Elena Dautanec, 8. razred

